Doar 25 de ani are șoferul care poate candida cu cele mai mari șanse la titlul de ”Cel mai prost șofer al anului”. Este din Giurgiu și, în dimineața zilei de miercuri, a vrut să ”scurteze” drumul către Sebeș intrând pe porțiunea de autostradă închisă circulației între Săliște și Cunța. Prin urmare s-a strecurat printre balizele care îl obligau să iasă de pe autostradă. A găsit ”drum liber” și a călcat accelerația. Norocul lui constă în faptul că, imediat după viaductul de la Aciliu, a provocat un stupid accident: a vrut să se strecoare printre două bascule parcate în mijlocul drumului, dar mașina lui nu a încăput și a rămas blocat. Unde e norocul: nici 50 de metri mai încolo, autostrada se întrerupe brusc într-o groapă adâncă de câțiva metri, săpată pentru a reface defecțiunile din terasamentul autostrăzii. ”Bine că au sărit și airbagurile laterale. A avut zile, a ricoșat din cauciuc în cauciuc”, au constatat polițiștii chemați la accident.

Mai erau patru pasageri

Unii din muncitorii de pe șantier au apucat să discute cu șoferul care mai era însoțit de alți patru pasageri. În urma accidentului dintre bascule, niciunul nu a putut ieși din mașină. ”Numai șoferul știe ce a avut în cap. Totul a fost închis. Am găsit mașina era înțepenită între basculante, a avut noroc că a oprit între ele. A avut și viteză. Șoferul a zis inițial inițial că nu a mai avut frâne, dar numai el știe. Și-au forțat norocul bine și au avut noroc! Mare noroc că au fost mașinile acolo, că altfel se duceau în groapă. Râdem, dar era o catastrofă dacă nu erau mașinile”, povestesc muncitorii.

Amendat de polițiști

Tânărul din Giurgiu a primit 630 de lei amendă de la polițiști pentru că a intrat pe un drum închis temporar. De asemenea, timp de 60 de zile, candidatul la ”cel mai prost șofer al anului” va rămâne fără permis.

Porțiunea pe care a intrat este închisă din august, pentru a permite lucrările de refacere a terasamentului prost executat pe lotul III al autostrăzii Orăștie – Sibiu. Conform estimărilor inițiale, lucrările ar urma să fie finalizate în noiembrie.